정조 7년
癸卯六月初六日卯時。上御宣政殿。常參次對同爲入侍時。領議政鄭存謙。判府事徐命善鄭弘淳。右議政李福源。漢城判尹具善復。行兵曹判書李命植。左參贊金華鎭。吏曹判書徐浩修。右參贊鄭昌聖。行司直徐有慶鄭民始。戶曹判書徐有隣。刑曹判書鄭一祥。行大司憲李𡊠。行副司直李柱國。訓鍊都正李敬懋。護軍徐有大。行副司直趙時俊。大司諫洪明浩。執義洪文泳。掌令李魯春趙興鎭。持平申耆李百亨。正言李顯默趙恒鎭。校理李太亨。副修撰林道浩。行都承旨鄭昌順。左承旨尹勉升。右承旨李在學。左副承旨林錫喆。右副承旨金憙。同副承旨尹尙東。假注書朴能源李敬五。記事官李崑秀尹行任。以次進伏訖。存謙曰。日熱近甚。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。見今至尊獨勞於上。群臣恬憘於下。國計民憂。無一可恃。政須爰立賢佐。協贊聖化。使夫將頹之紀綱。賴以維持。將晦之義理。賴以扶植。而乃以如臣無似。俾居董率之地。以責其弘濟時艱。挽回世道。臣身之畢竟狼狽。猶屬餘事。其於庶務之叢脞。重任之瘝曠。何哉。況元輔之位。責任尤別。夫豈有一半分堪承之望。天日在上。臣不敢一毫飾讓。伏乞早賜斥退。以幸公私。上曰。目今朝象澆漓。世道委靡。自非碩德與重望。莫可激揚而振刷。今此重卜。鼎席俱備。同聽竝觀。事半功倍。予有望於卿等。辭巽。無乃過乎。福源曰。臣之匪分之職。向已得蒙體諒。曾未幾何。除旨又下。負罪如臣。冒沒登筵者。非爲因仍。實欲面陳矣。上曰。向來事。實爲慨然於卿。輔相去就。顧不重歟。大體言之。其時卽拜。亦未爲不可。特以事面顚倒故耳。辭免過矣。福源曰。左相之出仕無期。臣之出疆又不遠。鼎席俱備之意。果安在哉。雖閑司漫職。出疆時遞解。例也。伏望垂諒。俾蒙終始之恩。上曰。閑司則猶或遞免。此等大任。豈容出疆之可論。福源曰。前席不得請。臣之情勢。誠罔措矣。存謙曰。近日隄防漸壞者。由於義理之日晦也。義理日晦者。亦由懲討之不嚴也。臣之向來出疆時。得聞鄭妻之出陸。隄防之蕩然。世道之憂歎。已無可言。至於德相國榮事。殿下旣不頒示八方。其窮凶情節。尙無處分。義理漸至晦塞。人心去益懈弛。君讎國賊。若不盡除。則昌言嘉謨。安得日陳。今日卽大朝會也。臺臣亦備。執法之請。不可不允從矣。上曰。過矣。福源曰。亂賊尙未掃除。輿情至今拂鬱。今此首相之奏。卽擧國之公議。其在明義理嚴隄防敬大臣之道。允從宜矣。上曰。予有所商量而然矣。存謙曰。一初之政。在規模紀綱。若於天理民彝上闊略。則規模何由乎正。紀綱安得而立。臣已有所仰陳。大抵規模紀綱四字。殆同開卷第一義。目今民心澆漓。朝象泮渙。伈泄度日。率多委靡之事。姑息爲事。實無設施之方。其在奮發振作之道。顧不在於立規模而正紀綱乎。此裵度所以告其君。必以是懇懇者也。顧臣區區之望。亦不外於斯也。伏願深留聖意焉。上曰。言甚好矣。存謙曰。輔養官。自今月擇定。實合好矣。上曰。肅廟朝已例。五歲始有之矣。福源曰。宮僚尙未定。儀文全不備矣。上曰。如是亦好矣。上曰。諸臺之謝恩單子。不爲捧入。政院之生疎。每如此矣。仍命書榻敎曰。吏房承旨外諸承旨。竝推考。存謙曰。頃因開城留守徐有防大興餉穀不得移劃坡州事狀啓。更令畿伯。詳問本牧。指一狀聞事。因傳敎發關。分付矣。卽見京畿監司李亨逵狀本。則枚擧坡州牧使許冥牒報以爲。本營移設之後。劃給軍餉一千九百石。取耗支放矣。屢經歉荒。未捧及蕩減之數。其數夥然。耗條半縮。支放不足。大興餉米之有無。初不詳探。遽然請報。極涉矇然。而及今變通。然後軍校庶可接濟。就他有裕處。一依今番所劃數劃給事。請令廟堂。稟旨分付矣。該牧支放之資。非不軫念。而城餉旣無以推移。則勢將移劃於畿邑。而此時穀物。經賑分糶。餘儲不敷。待其秋成後稍裕。更合商處。姑爲置之。何如。上曰。諸大臣之意。何如。命善曰。坡州支放之不足。非今斯今。區劃固好。雖不區劃。亦非目下時急之事。而畿內穀物。則昨年或停退或代捧。元數大縮。種糧尙患不足。以何餘儲。劃給坡州乎。領相姑置之請。似出於不得已也。弘淳曰。此事旣是已。許劃之穀物。而數又不多。到今便屬還寢。其於事面。恐涉如何矣。福源曰。畿伯之論理狀聞。旣因特敎。而狀聞之後。今復置之。則事體未免苟簡。不但本邑支放乏絶之可念矣。上曰。諸將臣。亦各陳所見。可也。善復曰。坡州旣置防營。且設軍校之料。而曾於摠廳。穀物多劃。今又劃送。則北漢軍餉漸縮。以海西穀物。推移劃給。似好矣。柱國曰。本邑設防營之後劃給餉米。使之取耗。以爲軍校支放之資矣。屢經歉荒。蕩減與未捧。其數夥然。無以接濟。該牧之請報。出於不獲已。若待秋成劃給。則恐不及於明年支放矣。敬懋曰。坡州防營軍校支放之資。屢經歉歲。停捧蕩減。元穀耗縮。取耗支放。誠無以措手則及今不爲變通。恐有支放難繼之患矣。上曰。卿等異同之辨。各有所據。而大體狀辭全欠別白。有難以此指一適從。更令道伯。參考本牧事勢及道內各邑穀物有裕處。如有可以轉移之道。具由狀聞。待後日次對。稟處。可也。出擧條存謙曰。以坡牧支放不足之數請劃事。令畿伯參以己見。指一狀聞矣。今此狀本結語。無所指的。只請廟堂之稟處。殊欠別白。推考。何如。上曰。依爲之。出擧條存謙曰。卽見前正言閔昌爀上疏。則以爲。江民之生。無賴耕作。許令業船漕運。以厚其生。萬餘石船價。盡是江民帶歸。故餘波所及。市直不憂踊貴。一自嶺漕以後。雖値連豐。民生猶告遑急。另募江外慣水丁壯。或給料米。或給貢價。使之運穀。而嶺外漕倉。特爲停罷爲辭。而有令廟堂。爛商稟處之命矣。自嶺漕設施之後。旣無裝載愆期之患。又革故敗售奸之弊。行之已久而京外俱賴。官民皆便。臣待罪嶺營時。親見稔知。今不可以江民之不便。容議其革罷。置之。何如。上曰。依爲之。出擧條上曰。卿等就座。存謙曰。備堂奏事者進前。善復曰。本局陞戶抄上事。庚子式年。大臣陳白。出擧條。批旨申飭。不啻截嚴。而各道奉行之際。猶不無奸僞。以至於本局草記。道臣罷職。守令先罷後拿之境。當其點考之時。只觀外貌之稍勝。而無疑點立矣。其後間多有根着不實。故犯罪科。仍爲逃亡者相繼而出。此專由於監色與座首輩拘於私情。欺瞞官長。不擇上送之致。今當式年陞戶抄上之時。或有法久解弛之弊。嚴飭各道道臣。庚子擧條及批旨。更爲謄出。竝與今此擧條。詳細知委於列邑。使之惕念擧行。俾無抵罪之弊。何如。上曰。依爲之。出擧條上曰。承牌臺臣。先入侍後謝恩。命植曰。日前政望文兼趙興鎭。時帶司僕寺正。而以前校理書入。儱侗不察之失。惶恐待罪。而原望筒付標以入之意。敢達。上曰。依爲之。卿則勿待罪。可也。出擧條浩修曰。機張縣監徐有龍。因本道褒啓。臣曹草記。堂上正三品窠擬入事。批下矣。臣曹內外堂上窠。元無可合之窠。令西銓擧行。何如。上曰。依爲之。出擧條上曰。臺諫牌去來。申飭。民始曰。湖西漕船。自昨年定式添載之後。餘船每爲六七隻。似聞列邑。以漕卒之難制。不願請得。雖或不得已載運。而今番臭載者。多是餘漕船云。蓋以無統領無管束而然也。設置漕船。豈可若是無實用乎。且兩南漕船則竝載田稅大同。而至於湖西。雖有餘船。不載大同。尤甚無義。自明年湖西漕船田稅裝載外。餘船則以漕倉所屬邑大同穀。酌量容載之數。直納于漕倉。與稅穀。同時裝發。差員竝爲領納則似爲便當。以此知委該道。使之定式施行。何如。上曰。依爲之。出擧條民始曰。均役郞廳徐簡修。多有修擧之事。而瓜限已屆。姑爲仍任。俾有成效。何如。上曰。依爲之。出擧條上曰。今年敗船頻數。得無傷人乎。民始曰。渰死者九人云矣。有隣曰。山腰以上禁耕。昭載法典。蓋長養林木。以資斧斤之需。防遏沙石。以祛溝洫之害。而蔘稏産出。亦賴於斯。古人制法之意。可謂深且遠矣。近年以來。火田日盛。民人則以功力之減於原野。肆然冒耕。守令則以加耕之稅於官家。知而不禁。一年二年。無異量付。昔時蓊蔚之所。便成黍粟之場。材木無拱抱之美。良田受崩汰之患。此已切悶。而雖以蔘政言之。烟氣所過。從以不生。其採稀尠。其價騰踊。西民之瘼。延及北關。此亦非細故。知此三弊。由彼一事。而不少裁抑。殆無限節。則末流之害。有不可勝言。前此犯禁之類。雖不可一一追究。以致騷擾之歎。而從今以後。山腰以上冒耕。申明舊典。嚴立科條。酌定境界。另加禁斷。俾無違越抵罪之弊事。出擧條。申飭。何如。上曰。依爲之。出擧條昌順曰。常參。大朝會也。而持平李百亨。不着黑團領。獨着時服而入侍。朝體所在。不可無警。推考。何如。上曰。依爲之。出擧條一祥曰。臣近閱各道獄案。則檢帳率多違格。證招亦不詳覈。憑案折獄。實無其路。此後則行檢之時。痕色務從明的懸錄閱實之際。詞證毋或矛盾取招。使當成獄者。無疑眩延拖之弊。不當成獄者。無枉罹瘦死之患事。出擧條。申飭諸道。何如。上曰。依爲之。出擧條敬懋曰。本營太儲。自來不敷。無以繼餉。故均役廳給代米中七百石。除留均廳。換太一千四百石取來支計事。己亥年。筵稟定式矣。今因昨年湖西嶺東尤甚邑米保。以錢代捧事。米餉大縮。支繼無路。自今爲始。以本米七百石推來支放事。更爲定式。何如。上曰。惠堂之意。何如。民始曰。太則見在於均廳。而米則貿給之外。無他道矣。敬懋曰。究其本則營米矣。民始曰。當初商量。出於從便。今若或太或米。隨其貴賤而請得。則均廳何能支當乎。勢難貿給矣。上曰。都提擧之意。何如。弘淳曰。本是營米則均廳之不從。未知其可也。上曰。只今年請得乎。敬懋曰。此後則以米索來矣。上曰。自前相換。取其有益。永作節目。則今此還索。無乃今年則太不如米而然乎。上曰。旣非大難處之事則續續銷刻。亦屬不可。今姑置之。可也。出擧條三司進前合啓曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。請黑山島圍籬安置罪人龜柱。設鞫嚴問。快正王法。上曰。不允。請物故罪人德相。亟施孥籍之典。上曰。不允。兩司合啓曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請楸子島荐棘罪人最中。更令王府。拿致設鞫。期於得情。快正王法。上曰。不允。請亟寢煥億島配之命。仍令王府。加刑得情。快施王章。上曰。不允。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。上曰。不允。請島配罪人貞采。亟令王府。更爲設鞫。快正王法。上曰。不允。府啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請大靜縣。定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。請康津縣量移罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請楸子島安置罪人李普行。亟令王府。拿鞫嚴問。上曰。不允。請物故罪人國榮。亟施孥籍之典。上曰。不允。請李義翊。更令王府。設鞫嚴問。期於得情。上曰。不允。請金養淳。亟令王府。更爲設鞫。期於得情。上曰。亟停勿煩。請李義直。亟令王府。設鞫得情。快正典刑。上曰。不允。請黑山島定配罪人任觀周。亟令王府。設鞫嚴問。期於得情。上曰。不允。請捕廳罪人煥九。亟令王府。嚴加鞫問。快正典刑。上曰。不允。𡊠等曰。亂臣賊子。從古何限。而窮凶極惡。豈有若趾述等諸賊哉。其父子叔姪兄弟妻妾奴婢。俱是窮天地亘萬古。載籍之所未聞所未有之劇逆大憝也。爲其親屬者。固當縮伏自廢。而洪儀泳。乃以凶賊之同堂至親。敢生媒榮冒進之計。挾紙入場。濫占科名。究其心跡。極爲叵測。前後三司。迭發章奏。齊聲請討。而尙靳允兪。輿情愈激。隄防由是而漸壞。凶孽由是而益肆。方來之憂。有不可勝言。請洪儀泳。亟施島配之典。上曰。過矣。不允。上曰。只一洪儀泳。草草塞責。臺臣事誠慨然矣。𡊠曰。臣本無似。不合於淸朝言責之任。而常參有命。新除遽下。他不暇顧。章皇出肅。而倉卒登筵。未及商量。只以草草一語。粗效一日之責矣。及承聖敎。責之以無他所陳。臣滿心慙悚。無地自容。其何敢一刻晏然於臺次乎。請命遞斥臣職。上曰。勿辭亦勿退待。文泳等曰。筵席傳啓。自有次序。右僚未及就座之前。下臺徑先進伏。有若勦說。雖是生疎之致。有乖臺體。不可無警。請持平李百亨罷職。上曰。依啓。文泳曰。臣歸自異域。得見朝紙。則半載之間。合辭中諸逆。一無置辟。至如鄭妻之爲丙丁諸賊之窩窟根柢者。薄黜海島。已是失刑之大者。而今反偃處庄舍。食息晏如。龜柱之猾賊巨慝。尙逭肆市之誅。依舊戴頭之人。國榮德相之罪關宗社。不可共戴一天者。或臥死牖下。或自斃獄中。跽斬之法。猶不加焉。收孥之典。尙未施之。種種諸逆之。爲鬼爲蜮。壞亂我邦國者。三尺尙稽。一身自在。人心之陷溺。馴致仁京之闖生逆變。義理之晦塞。反有儀埴之冒占科名。而上下恬嬉。掃蕩無期。則伏莽之憂。燎原之戒。理所必至。以殿下日月之明。無幽不燭。而獨於此懲討一事。過加涵貸之政。朝象之泮渙。隄防之隳壞。未必不由於此。臣恐若此不已。則世道無寧靖之日。逆孽有跳踉之慮。伏乞亟允三司之請。俾國勢永鞏。人紀復明焉。上曰。已諭於前後三司之批矣。興鎭曰。臣稟性魯下。言議巽軟。本不合於淸朝耳目之任。而向者洪儀泳李東埴。俱以極逆之至親族黨。冒赴試場。至占科名。隄防壞損。物情駭憤。臣於其時。職忝三司。矇未覺察。當言而不言。致有堂疏之請罪。至被譴削之重勘。臣至今追思。惶汗浹背。雖緣常參有命。召牌儼臨。義分是懼。冒沒登筵。而臣以此蹤跡。何敢一刻晏然於臺次乎。請命遞斥臣職。上曰。勿辭亦勿退待。院啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。亟停勿煩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。請恒善支屬。亟命散配。時謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請巨濟府絶島安置罪人朴宗集。亟令王府。拿鞫得情。施以當律。上曰。不允。請減死定配罪人德秀。亟令王府。更加嚴鞫。快正王法。上曰。不允。請逆賊尙魯。亟施孥戮之典。上曰。不允。請物故罪人國榮。亟施孥籍之典。上曰。不允。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。請島配罪人崔光泰金天欽。亟令王府。設鞫得情。快正典刑。上曰。不允。請甲山府竄配罪人洪樂彬。亟令王府。設鞫嚴問。施以當律。上曰。不允。請義翊。更令王府。設鞫嚴問。期於得情。快正王法。上曰。不允。請還寢德相應坐諸囚發配之命。仍令牢囚。嚴訊取服。各施當律。上曰。不允。明浩等曰。嘻噫。丙丁諸賊。實是窮天亘古所無之凶逆。至於啓禧述海父子兄弟。尤是至凶至㦧。爲今日臣子者。雖不能食肉寢皮。而痛結心腑。未嘗頃刻忘此讎也。豈忍與其親屬。對面而同朝乎。近年以來。隄防日弛。人心忸安。明義一部。漸至湮晦。凶醜餘孽。無所懲畏。惟彼洪儀泳。以禧述之至親。不思縮伏。自同平人。乃敢揚揚赴擧。玷汚國試。至於李東埴。卽京來之族黨切隣。同被逮捕。幸脫牢獄。變幻名字。生心榮進。此輩之縱姿無嚴。胡至此極。科榜之出。孰不痛惋。而及其分館。濫置次點。其可曰國有法乎。紀綱之解弛。世道之憂虞。已無可言。向日三司之論請。可見公議。而兪音尙靳。輿情益激。請洪儀泳李東埴。亟命刊名圈點。仍施島配之典。上曰。憲啓已云太過。諫啓之俱發。尤無義意。不允。明浩曰。國之有紀綱。如人之有血脈。紀綱不張。則國不可爲國矣。方今聖明御極。治具畢張。而近年以來。紀綱日至頹弛。至尊獨勞於上。庶僚怠慢於下。義理晦塞而人不知憂。等威凌夷而人不知警。逆屬醜類。冒玷館圈者有之。換名易服。突入淸禁者有之。以言乎民習則服色侈濫。名分紊亂。至有放火烽山。挺刃官庭之擧。此專由於紀綱不張。朝廷不尊之致。寧非大可憂大可惕者耶。此實群下之罪。而亦豈非上之所以導率飭勵。不及曩時而然歟。我殿下以日月之明。恢天地之量。治逆之政。務從寬典。則隄防之所以漸弛也。愛民之仁。專尙撫摩則等威之所以不嚴也。顧今甌卜維新。鼎席已備。正屬朝野想望之時。而仍於今日。特行常參。思聞嘉謨。聖志之奮勵。臣實欽仰。請董飭廟堂曁群有司。振刷紀綱。丕變舊習焉。上曰。所奏切中時弊。依啓。明浩曰。大比設科之時。諸道試邑例爲輪定。故殘小之縣則官廨狹隘。難容多士。築墻設圍之役。責之民間。戶口旣少。收斂過重。小民實受其害矣。僻遠之地則雖是同道。或有五六百里處。窮儒之裹糧跋涉。至於賣牛斥田。而設場之郡。邑村鮮少則許多儒生。無以容接。爭舍之際。鬪訟紛紜。而前期往守。延及數十里之外。主客俱困。官民皆病。此乃外方科弊之最大者也。臣嘗採訪物議。講究便宜則各道四長官。地方平均。官府廣闊。故公都會設行。蓋以此也。若於此地。永定試邑。各就左右南北。分設大小科場。則旣無道里懸遠之弊。且免儒生難容之患矣。議者或言永定之邑。不無偏苦之歎。而此則不然。長官邑力。皆勝列邑。官民受弊。豈比殘縣。而若以獨當巨役爲難。則令道臣。酌量物力。分排各邑。使之添助則合小成大。綽有餘裕。以公言之則試邑無偏苦之歎。列郡除輪回之役。彼此實爲兩便矣。以士言之則旣免遠赴之勞。且有元定之主。如京城之泮主人則不但無爭奪之患。且當有相資之道。主客旣不兩利乎。方當式年。旣卜試期。預先行會於諸道。及今設施則庶救流來之弊。可見長遠之效矣。事係變通。請下詢廟堂。使之商確稟處。上曰。依啓。上曰。大臣之意。何如。存謙等曰。曾聞試邑。害及十里。今此變通。似有所益矣。上曰。殘邑則有合設之例否。命善曰。無例矣。尙東曰。合啓事體。何等愼重。而兩司傳啓之際。玉堂之一時起伏。誠極未安。今日入侍玉堂。竝推考。何如。上曰。依爲之。出擧條上曰。雨意愈邈。民事渴悶。存謙曰。然矣。上曰。今年節候則差晩。尙有來頭之可望否。命善曰。秋節不甚遠。恐無節晩之效矣。上曰。水原府使。已爲薦望乎。存謙曰。未及料量矣。上曰。各別擇差。可也。上曰。常參時經筵頉稟。曾所未聞。政院之生疎每如此。頉稟承旨。知名以入。仍命退。諸臣以次退出。